Første weekend med længere åbningstid i nattelivet er gået godt. Det konstaterer både politi og restauratører.

Efter lang tids venten kan festen endelig fortsætte lidt længere på cafeer, barer og værtshuse. I weekenden blev der åbnet op for, at stederne kan holde åbent frem til klokken to om natten, så længe de ikke lukker nye gæster ind efter klokken 23. I Jomfru Ane Gade kan man nu feste frem til klokken to på syv forskellige restaurationer. Søndag morgen kan politiinspektør Ole Kristensen konstatere, at festen er foregået problemfrit. - Det ser ud til, at det er gået rigtig fint. Vi får normalt anmeldelser lige så snart, der er noget, men der er ingen anmeldelser kommet, og vi har heller ikke selv kunnet observere noget, siger Ole Kristensen fra Nordjyllands Politi. Politiet har været til stede i Jomfru Ane Gade, ligesom de også har kunnet følge med på videoovervågning. - Vi kan ikke stå vagt udenfor hvert enkelt værtshus, men folk er flinke til at melde det til os, hvis der er noget uregelmæssigt, og det har der ikke været. Vores restauratører har desuden været gode til at administrere det, så cadeau til dem. De ved godt, hvad det her drejer sig om, siger han. Gæster scannes for feber Talsmanden for Jomfru Ane Gades restauratører, Henrik Foget Jensen, der har Zwei Grosse Bier Bar, er glad for endelig at kunne huse gæsterne lidt længere tid. - Vi synes, det er dejligt, at åbningstiden er blevet udvidet. Det er blevet taget godt imod af gæsterne, og der har været mange gæster i weekenden, siger Henrik Foget Jensen, der roser gæsternes opførsel. På Zwei Grosse Bier Bar skal gæsterne forbi en feberscanner, før de kan komme ind. Melder den om feber, bliver den pågældende gæst afvist. - Folk får desuden et armbånd på, og hvis de går ud og ryger, kan de komme ind igen ved at vise armbåndet. Vi kan ikke lukke dørene hermetisk i Jomfru Ane Gade, siger Henrik Foget Jensen. Han krydser fingre for, at festen snart kan fortsætte endnu længere end til klokken to. - Vi håber selvfølgelig på, at der ikke kommer en smittespredning, og at åbningstiderne bliver udvidet endnu mere, siger Henrik Foget Jensen. Fortsat klager om støj Selvom de festglade nordjyder nu har mulighed for at fortsætte festen lidt længere på diverse barer, cafeer og værtshuse, har der været klager over støj. 13 gange blev der anmeldt musik til ulempe natten til lørdag, mens der tikkede 18 anmeldelser ind natten til søndag. - Det er lidt lavere end da vejret var varmere, men det er stadig højt, siger politiinspektør Ole Kristensen.